  Виталий Пронин Волгоградын ортче «Арлэн дышетӥсез — 2020» конкурс. Россиысь 85 дышетӥсьёс 2-тӥ февралёзь нюръяськозы та дано нимез басьтон понна. М. Ившина Фото: М. Ившиналэн архивысьтыз Та вожвылъяськонын Удмуртилэсь данзэ уте Ижысь 91 номеро школаысь математикая дышетӥсь Мария Ившина — ӵапак со вормисе потӥз миым улосамы ортчем «Арлэн педагогез» конкурсын. Мария Анатольевна вордскемын Кез ёросысь Кузьма гуртын. Математикая но физикая дышетӥсьлэсь дипломзэ басьтэмез бере кӧня ке аръёс ӵоже пиналъёсты визьнодаз вордскем палъёсаз — Кез каргуртысь 1 номеро школаын, нош бӧрысь ужаны выжиз Ижысь школае. Нылпиосты со 10 арлэсь кема дышетэ ни. Мария Ившина котькыӵе ужлы усто: пӧртэм конкурсъёсы пыриське, оригамиен выре, машинаен экстремальной амалэн ворттылыны яратэ. Быгатонлыкъёссэс будэтон сярысь но уг вунэты, арлы быдэ кыӵе ке курсъёсын-дышетонъёсын визь-нодзэ выльдэ. «Арлэн дышетӥсез — 2020» конкурсын Мария Ившиналы пӧртэм вожвылъяськонъёс пыр потоно луоз: усьтэм урок нуоно, математикалы дышетонъя методикаеныз тодматоно. Та бӧрсьы 85 дышетӥсь пӧлысь быръемын луозы 15 устоосыз. Таосыз вормон понна нюръяськозы, классной час но мастер-класс ортчытыса. Озьы финалэ шедёз 5 дышетӥсь. Таос пӧлысь устозэ туэ быръёзы выль сямен: дышетскисьёс но дышетӥсьёс, анай-атайёслэн комитетъёсазы пырисьёс пӧлын онлайн амалэн юаллясько ортчытыса. Озьы вормисе потоз одӥг дышетӥсь. Оскем потэ, вормон Удмуртилэсь палэнэ уз кошкы. Елена Никитина  